Document ID: 32005D0259

PADOMES LĒMUMS
(2005. gada 14. marts),
ar kuru Kipras Republikai atļauj piemērot atkāpi no 11. panta Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem
(2005/259/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Sesto direktīvu 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze, (1) un jo īpaši tās 27. panta 1. punktu,
ņemot vērā Komisijas priekšlikumu,
tā kā:
(1)
Komisijas Ģenerālsekretariāta 2004. gada 11. novembrī reģistrētajā vēstulē Kipras Republika lūdza atļauju ieviest pasākumu, kas bija spēkā pirms pievienošanās Eiropas Savienībai un kas paredz atkāpi no Direktīvas 77/388/EEK 11. panta A daļas 1. punkta a) apakšpunkta.
(2)
Pasākums, kam vajadzīga atkāpe, ir paredzēts, lai cīnītos pret izvairīšanos no nodokļu maksāšanas, manipulējot to piegāžu vērtības, kurām piemēro pievienotās vērtības nodokli (PVN).
(3)
Pasākumam vajadzētu attiekties vienīgi uz gadījumiem, kad pārvaldes iestādes, pamatojoties uz faktiem, var secināt, ka minētās direktīvas 11. panta A daļas 1. punkta a) apakšpunktā paredzēto summu, kurai uzliek nodokli, ir iespaidojušas ģimenes, juridiskās vai komercdarbības saites starp piegādātāju un saņēmēju. Šajos gadījumos pārvaldes iestāžu rīcība nedrīkstētu pamatoties vienīgi uz pieņēmumiem, un iesaistītajām pusēm vajadzētu būt iespējai sniegt pierādījumus par pretējo, ja tās apstrīd pārvaldes iestāžu noteikto brīvā tirgus vērtību.
(4)
Pasākums ir strikti ierobežots tā, ka to var piemērot vienīgi tad, ja izpildīta virkne nosacījumu un konstatēts viennozīmīgs nodokļa zaudējums; tādējādi pasākums ir proporcionāls izvirzītajam mērķim.
(5)
Lai cīnītos pret izvairīšanos no nodokļu maksāšanas, arī citām dalībvalstīm ir piešķirtas līdzīgas atkāpes, un tās ir atzītas par efektīvām.
(6)
Šī atkāpe nodrošinās galapatēriņa posmā maksājamā PVN apjomu, un tai nav negatīvas ietekmes uz Kopienu pašu resursiem no PVN,
IR PIEŅĒMUSI ŠO LĒMUMU.
1. pants
Atkāpjoties no Direktīvas 77/388/EEK 11. panta A daļas 1. punkta a) apakšpunkta, Kipras Republikai ar šo ir atļauts, ievērojot 2. pantā aprakstītos nosacījumus, brīvā tirgus vērtību izmantot kā piegādes summu, kurai uzliek nodokli.
2. pants
Brīvā tirgus vērtību var izmantot vienīgi tad, ja ir ievēroti visi šie nosacījumi:
1)
ja samaksātā atlīdzība ir mazāka par piegādes brīvā tirgus vērtību;
2)
ja piegādes saņēmējam nav tiesību uz atskaitījumu pilnā apjomā;
3)
ja piegādātāju un saņēmēju savstarpēji saista ģimenes, komercdarbības vai juridiskas saites, kā tās definētas valsts tiesību aktos;
4)
vairāku faktu kopums ļauj secināt, ka šīs ģimenes, komercdarbības vai juridiskās saites ir iespaidojušas summu, kurai uzliek nodokli, kā noteikts Direktīvas 77/388/EEK 11. panta A daļas 1. punkta a) apakšpunktā.
3. pants
Ar 1. pantu piešķirtās atļaujas termiņš beidzas dienā, kad stājas spēkā direktīva, ar ko racionalizē atkāpes atbilstoši Direktīvas 77/388/EEK 27. pantam, novēršot izvairīšanos no PVN maksāšanas, novērtējot piegādes starp saistītām personām, vai 2009. gada 1. jūnijā, atkarībā no tā, kurš termiņš ir agrāk.
4. pants
ThiŠis lēmums ir adresēts Kipras Republikai.
Briselē, 2005. gada 14. martā

Labels: 2
11
15
18